Bagett

Hozzávalók:

Este:

· 200 g BL 80 liszt

· 130 g víz

· 4 g élesztő

Ezeket összekeverjük, nem kell nagyon gyúrni, elég míg szépen összeáll a tészta. Egy tálba tesszük, amit konyharuhával letakarok és éjszakára, 10-12 órára a konyha pulton hagyjuk. Mehet hűtőbe is, ott 12-14 óra kell neki, majd felhasználás előtt hagyom, hogy átvegye a szoba hőt.

Tészta: másnap

· az összes öreg tészta

· 3,2 dl víz

· 2 tk. só

· 2 ek. olaj

· csipet aszkorbinsav

· 2 ek. burgonyapehely (elhagyható)

· 50 dkg BL 80 liszt

· 1 tk. cukor

· 1 dkg élesztő

A hozzávalókból tésztát dagasztok, egy kicsit lágyabbat, mint a kenyérnél. Kiolajozott kelesztő tálba teszem, hagyom duplájára kelni.

Lisztezett felületre borítom, majd négy egyforma részre osztom.

Megformázom a bagetteket, körbe lisztezem őket, hogy a sütőzacsi ne ragadjon rájuk, majd óvatosan belecsúsztatom a zacsiba. Egy tasakban két bagett fér el. 
Hagyom őket megint duplájára kelni, kellett még egy óra ehhez. 
A sütőt előmelegítem 220 fokra. Óvatosan benyúlok a zacsikba, bevágom egy éles pengével a tésztákat, majd hagyom tovább kelni, míg a sütő melegszik. mielőtt beteszem, vizet permetezek a zacsiba és a száját óvatosan a bagettek alá hajtom.Kb. 20-25 percig sütöm, míg szép pirosak, fényesek lesznek. Kibontom a zacsiból, óvatosan, mert a gőz nagyon éget, majd rácsra teszem őket, kicsit lepermetezem hideg vízzel, majd hagyom, hogy kihűljenek.

